บาทเปิด 35.03/07 ทิศทางแกว่งแคบ
เงินบาทเปิดตลาด 35.03/07บาทต่อดอลล่าร์ ทิศทางแกว่งแคบ นักลงทุนจับตารายงานการประชุมธนาคารกลางสหรัฐคืนพรุ่งนี้
21 ก.พ. 2560

เงินบาทเปิดตลาด 35.03/07บาทต่อดอลล่าร์ ทิศทางแกว่งแคบ นักลงทุนจับตารายงานการประชุมธนาคารกลางสหรัฐคืนพรุ่งนี้
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 35.03/07 บาท/ดอลลาร์ ใกล้เคียงจากเย็นวานนี้ที่ปิดตลาดที่ระดับ 35.02 บาท/ดอลลาร์
วันนี้คาดว่าเงินบาทจะเคลื่อนไหวในกรอบแคบๆ เพราะเมื่อวานนี้หน่วยงานราชการ, ตลาดหุ้น, ตลาดเงิน และตลาดสินค้าโภคภัณฑ์ต่างๆ ในสหรัฐฯ ปิดทำการเนื่องในวันประธานาธิบดีสหรัฐ อย่างไรก็ดี คงต้องติดตามการเปิดเผยรายงานการประชุมของคณะกรรมการกำหนดนโยบายการเงินของธนาคารกลางสหรัฐ (FOMC) ในคืนวันพรุ่งนี้
"วันนี้บาทคงเคลื่อนไหวแคบๆ เพราะเมื่อคืนตลาดเงินตลาดทุนทางฝั่งสหรัฐฯ ปิดทำการ" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 35.00-35.10 บาท/ดอลลาร์